Document ID: 31991R0269

KOMISSION ASETUS (ETY) N:o 269/91,
annettu 1 päivänä helmikuuta 1991,
julkiseen varastointiin liittyvistä toimista aiheutuvien menojen rahoitukseen käytettäviä kiinteitä määriä koskevista tietyistä yleisistä soveltamissäännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon neuvoston yhteisen maatalouspolitiikan toteuttamiseksi sovellettavasta laskentayksikön arvosta ja vaihtokursseista 11 päivänä kesäkuuta 1985 annetun asetuksen (ETY) N:o 1676/85(1), sellaisena kuin se on viimeksi muutettuna asetuksella (ETY) N:o 2205/90(2), ja erityisesti sen 5 artiklan 3 kohdan,
ottaa huomioon neuvoston interventioiden rahoittamista Euroopan maatalouden ohjaus- ja tukirahaston (EMOTR) tukiosastosta koskevista yleisistä säännöistä 2 päivänä elokuuta 1978 annetun asetuksen (ETY) N:o 1883/78(3), sellaisena kuin se on viimeksi muutettuna asetuksella 787/89(4), ja erityisesti sen 6 artiklan toisen kohdan,
sekä katsoo, että
neuvoston asetuksessa (ETY) N:o 1678/85(5), sellaisena kuin se on viimeksi muutettuna asetuksella (ETY) N:o 3609/90(6), on vahvistettu maatalouden muuntokurssi asetuksen (ETY) N:o 1883/78 6 artiklassa tarkoitettuihin kiinteisiin määriin; on aiheellista vahvistaa EMOTR:n tukiosaston varainhoitovuoden ensimmäisenä päivänä sovellettavan kurssin määrittävä perusta,
neuvoston päätös kyseessä olevasta maatalouden muuntokurssista on tehty varainhoitovuoden 1991 alun jälkeen; näin ollen perusta kyseiselle varainhoitovuodelle 1991 on vahvistettava poikkeuksellisella tavalla,
ottaen huomioon julkiseen varastointiin liittyvistä toimista aiheutuvien menojen rahoitukseen käytettävien kiinteiden määrien laskentatapaan tehdyt muutokset, on aiheellista rahoittaa kiinteät määrät uudestaan kokonaisuudessaan, ja
tämän asetuksen säädetyt toimenpiteet ovat EMOTR-komitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään komission asetukseen (ETY) N:o 1643/89(7) artikla seuraavasti:
"1 a artikla
Kiinteät määrät muunnetaan kansalliseksi valuutaksi käyttäen EMOTR:n varainhoitovuoden ensimmäisenä päivänä voimassa olevaa maatalouden muuntokurssia siltä osin, kun kyseessä ovat julkisen varastointiin liittyvät menot.
Varainhoitovuoden 1991 osalta käytettävä maatalouden muuntokurssi on kuitenkin 17 päivänä joulukuuta 1990 voimassa ollut kurssi."
2 artikla
Kumotaan komission tiettyjen, interventioiden rahoittamista EMOTR:n tukiosastosta koskevien yleisten sääntöjen täytäntöönpanosta 3 päivänä kesäkuuta 1986 annetun asetuksen (ETY) N:o 1730/86(8) 2 artikla 1 päivästä lokakuuta 1990 alkaen.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä helmikuuta 1991.

Labels: 11
15